รมช.อุตสาหกรรม เยี่ยมชมผลิตภัณฑ์ของหมู่บ้าน CIV บ้านหนองเงือก บ้านดอนหลวง จังหวัดลำพูน
รัฐมนตรีช่วยว่าการกระทรวงอุตสาหกรรม เยี่ยมชมผลิตภัณฑ์ของหมู่บ้าน CIV บ้านหนองเงือก บ้านดอนหลวง อำเภอป่าซาง จังหวัดลำพูน นายสมชาย หาญหิรัญ รัฐมนตรีช่วยว่าการกระทรวงอุตสาหกรรม พร้อมคณะพบปะผู้นำชุมชน ผู้ประกอบการ ผ้าฝ้ายทอมือ หมู่บ้านหนองเงือก และหมู่บ้านดอนหลวง ตำบลแม่แรง อำเภอป่าซาง จังหวัดลำพูน โดยมีนายอำเภอป่าซางและชาวอำเภอป่าซางให้การต้อนรับ โดยคณะเยี่ยมชมวัดหนองเงือก ซึ่งเป็นวัดที่สร้างขึ้นตามแบบศิลปกรรมพื้นบ้านเมืองเหนือสมัยเก่า ที่ซุ้มประตูหน้าวัดสร้างขึ้นตามแบบศิลปะล้านนาเป็นซุ้มประตูโขงประดับด้วยลวดลายวิจิตรพิศดารแสดงให้เห็นถึงฝีมือทางสถาปัตยกรรมของช่างสมัยโบราณจากนั้นเยี่ยมชมการผลิตรองเท้าจาวยอง ซึ่งเป็นการนำจากยางรถยนต์ ที่ไม่ใช้แล้วมาเพิ่มมูลค่าสร้างรายได้ในชุมชน และเยี่ยมชมการทอผ้าฝ้ายทอมือของกลุ่มสตรี บ้านหนองเงือกและดอนหลวง ซึ่งเป็นอุตสาหกรรมผ้าทอในครัวเรือนที่มีชื่อเสียงของอำเภอป่าซาง "บ้านหนองเงือก" ชาวบ้านส่วนใหญ่มีการสืบทอดงานหัตถกรรมทอผ้าฝ้ายจากรุ่นสู่รุ่น โดยหัตถกรรมในช่วงแรกจะเป็นการทอฝ้ายเพื่อใช้เอง ภายในครอบครัว เนื่องจากในสมัยก่อนเครื่องใช้และเครื่องนุ่งห่มหาซื้อได้ยาก โดยผู้ชายจะใช้เวลาว่างจากการทำนาและปลูกพืช มาปลูกและดูแลต้นฝ้าย ส่วนผู้หญิงจะนำฝ้ายมาทอมือด้วยกี่ทอ จะมีตั้งแต่เสื้อผ้า ผ้าห่ม ไปจนถึงผ้าเช็ดตัว ส่วนเครื่องใช้กี่ทอ ก็คือ ตุง หรือธง โดยตุงสามารถสะท้อนถึงภูมิปัญญา วัฒนธรรม คติ ความเชื่อทางล้านนา และพุทธศาสนาได้อย่างชัดเจนและตุงยังถือได้ว่าเป็นสัญลักษณ์ของชาวยองในการเข้ามาแสดงถิ่นฐานอย่างชัดเจน ปี พ.ศ. 2546 หมู่บ้านดอนหลวงได้เริ่มจัดงาน "สืบสานตานานฝ้ายงามหนองเงือก" ขึ้นเป็นครั้งแรก และหลังจากนั้นได้จัดงานเป็นประจำทุกปีจนถึงปัจจุบัน โดยกำหนดจัดงานวันที่ 9 - 12 เมษายนของทุกปี ปัจจุบัน ททท.ได้บรรจุงานเทศกาลนี้ลงในปฏิทินการท่องเที่ยว บ้านดอนหลวง หมู่บ้านชาวยองที่มีการสืบสานภูมิปัญญาการทอผ้าฝ้ายจากบรรพบุรุษจนถึงปัจจุบัน ซึ่งเดิมเป็นการทอเพื่อใช้ภายในครัวเรือน แต่เมื่อมีการทอมากขึ้นจึงมีการแลกเปลี่ยนระหว่างหมู่บ้านจนพัฒนาเป็นอาชีพเสริมรายได้ให้กับแม่บ้านและมีการถ่ายทอดภูมิปัญญาสืบต่อกันจนกลายเป็นหมู่บ้านที่ขึ้นชื่อในเรื่องของผ้าฝ้ายทอมือแห่งหนึ่งของจังหวัดลำพูน โดยได้มีการจัดตั้งกลุ่มหัตถกรรมทอผ้าฝ้ายขึ้นในปี 2535 และในปี พ.ศ. 2546 หมู่บ้านดอนหลวงได้ ริเริ่มจัดงาน "แต่งสีอวดลาย ผ้าฝ้ายดอนหลวง" ขึ้นเป็นครั้งแรก และหลังจากนั้นได้จัดงานเป็นประจำทุกปีจนถึงปัจจุบัน โดยกำหนดจัดงานในวันศุกร์แรกของเดือนเมษายนของทุกปี ซึ่งเป็นหนึ่งในความร่วมมือของคนในชุมชนเพื่อการอนุรักษ์และคงอยู่ของการทอผ้าฝ้าย โดยมีศูนย์จำหน่ายสินค้าจากผ้าฝ้ายทอมือที่ตั้งอยู่กลางหมู่บ้าน ศูนย์รวมผลิตภัณฑ์เครือข่ายกลุ่มทอผ้า หัตถกรรมพื้นบ้าน ทำให้บ้านดอนหลวง มีผลิตภัณฑ์ที่มีเอกลักษณ์เป็นของตัวเองไม่ว่าจะเป็นการทอผ้าฝ้าย ทอมือ ผ้าบาติก ไม้แกะสลัก และเสื้อผ้าสำเร็จรูป บ้านหนองเงือกได้รับคัดเลือกให้เป็นเครือข่ายกลุ่มผ้าทอของจังหวัดลำพูน ร่วมกับบ้านดอนหลวง ฝ้ายทอมือของหมู่บ้านหนองเหงือกยังคงเอกลักษณ์ดั้งเดิมและมีการนำลวดลายดั้งเดิมมาประยุกต์ให้ทันยุคทันสมัย โดยการเพิ่มความสลับซับซ้อนและเล่นสีสันในลวดลาย เช่น ลายเกล็ดเต่าลูกอม ลายเกล็ด เต่าหมู่ ลายเกล็ดเต่าจิ๋ว ลายเกล็ดเต่าตา ลายดอกช้าง ลายดอกนก ลายดอกบัวเครือ ลายดอกขอ ลายไทย เป็นต้น ลวดลายของฝ้ายทอมือบ้านหนองเงือก จึงหลากหลายและทันสมัยอยู่เสมอ ซึ่งกระทรวงอุตสาหกรรม ได้สนับสนุนให้บ้านหนองเงือก และบ้านดอนหลวงเป็นหมู่บ้านอุตสาหกรรมเชิงสร้างสรรค์ ( หมู่บ้าน CIV ) ซึ่งทั้ง 2 หมู่บ้านได้จัดตั้งถนนสายหัตถกรรมจำหน่ายสินค้าผ้าทอ ชุมชนมีโฮมสเตย์รับรองนักท่องเที่ยวด้วย